

**ข้อบังคับมหาวิทยาลัยธรรมศาสตร์****ว่าด้วยการศึกษาชั้นปริญญาตรีของคณะนิติศาสตร์ (ฉบับที่ ๕)** **พ.ศ. ๒๕๖๗**

**.........................................................**

โดยที่เป็นการสมควรแก้ไขเพิ่มเติมข้อบังคับมหาวิทยาลัยธรรมศาสตร์ว่าด้วยการศึกษา
ชั้นปริญญาตรีของคณะนิติศาสตร์

อาศัยอำนาจตามความในมาตรา ๒๓ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยในการประชุมครั้งที่ ๔/๒๕๖๗ เมื่อวันที่ ๓๐ เมษายน พ.ศ. ๒๕๖๗ เห็นชอบให้ออก
ข้อบังคับไว้ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการศึกษาชั้นปริญญาตรีของคณะนิติศาสตร์ (ฉบับที่ ๕) พ.ศ. ๒๕๖๗”

**ข้อ ๒** ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

 **ข้อ ๓** ให้ยกเลิกข้อความในข้อ ๑๘ ของข้อบังคับมหาวิทยาลัยธรรมศาสตร์ว่าด้วยการศึกษา
ชั้นปริญญาตรีของคณะนิติศาสตร์ พ.ศ. ๒๕๖๑ และให้ใช้ความต่อไปนี้แทน

 “ข้อ ๑๘ เมื่อได้ขึ้นทะเบียนเป็นนักศึกษาในภาคปกติมาครบ ๘ ปีการศึกษา หรือในภาคบัณฑิต
มาครบ ๖ ปีการศึกษานับตั้งแต่วันขึ้นทะเบียนเป็นนักศึกษาของมหาวิทยาลัยแล้ว นักศึกษาผู้ใดยังสอบได้
ไม่ครบทุกลักษณะวิชาตามหลักสูตรชั้นปริญญาตรีของคณะนิติศาสตร์ นักศึกษาผู้นั้นจะถูกถอนชื่อออกจากทะเบียนนักศึกษา”

**ข้อ ๔** ให้ยกเลิกความในข้อ (๓) ของข้อ ๒๒ วรรคหนึ่งและวรรคสองของข้อบังคับมหาวิทยาลัยธรรมศาสตร์ว่าด้วยการศึกษาชั้นปริญญาตรีของคณะนิติศาสตร์ พ.ศ. ๒๕๖๑ และให้ใช้
ความต่อไปนี้แทน และให้ใช้กับนักศึกษาที่ขึ้นทะเบียนเป็นนักศึกษาตั้งแต่ปีการศึกษา ๒๕๖๗ เป็นต้นไป

“(๓) ไม่เคยสอบตกในลักษณะวิชาใดที่ลงทะเบียนและที่ได้รับอนุมัติให้โอนหรือเทียบโอนมา”

**ข้อ ๕** ให้ยกเลิกความในข้อ (๕) ของข้อ ๒๒ วรรคหนึ่งและวรรคสองของข้อบังคับมหาวิทยาลัยธรรมศาสตร์ว่าด้วยการศึกษาชั้นปริญญาตรีของคณะนิติศาสตร์ พ.ศ. ๒๕๖๑ ซึ่งแก้ไขเพิ่มเติมโดยข้อบังคับมหาวิทยาลัยธรรมศาสตร์ว่าด้วยการศึกษาชั้นปริญญาตรีของคณะนิติศาสตร์ (ฉบับที่ ๒) พ.ศ. ๒๕๖๑ และให้ใช้ความต่อไปนี้แทน และให้ใช้กับนักศึกษาที่ขึ้นทะเบียนเป็นนักศึกษาตั้งแต่ปีการศึกษา ๒๕๖๗
เป็นต้นไป

“(๕) ไม่เคยถูกลงโทษทางวินัยนักศึกษาถึงขั้นทำทัณฑ์บนขึ้นไป”

ประกาศ ณ วันที่ ๒๓ พฤษภาคม พ.ศ. ๒๕๖๗

 (ศาสตราจารย์สุรพล นิติไกรพจน์)

 นายกสภามหาวิทยาลัย